作者:白居易
標題:勸酒寄元九
內容:薤葉有朝露，槿枝無宿花。君今亦如此，促促生有涯。既不逐禪僧，林下學楞伽。又不隨道士，山中煉丹砂。百年夜分半，一歲春無多。何不飲美酒，胡然自悲嗟。俗號銷愁藥，神速無以加。一杯驅世慮，兩杯反天和。三杯即酩酊，或笑任狂歌。陶陶複兀兀，吾孰知其他。況在名利途，平生有風波。深心藏陷阱，巧言織網羅。舉目非不見，不醉欲如何。